Na podlagi Zakona o Javni agenciji za knjigo Republike Slovenije (Uradni list RS, št. 112/2007, 40/2012 in 63/2013), Zakona o uresničevanju javnega interesa v kulturi (Uradni list RS, št. 77/07-UPB, 56/08, 4/10, 20/11 in 111/13), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 19/09 in 10/14) Javna agencija za knjigo Republike Slovenije (v nadaljevanju JAK) objavlja

**Javni poziv za sofinanciranje kulturnih projektov na področjih knjige,**

**izbranih na razpisih programa EU Ustvarjalna Evropa, podprogram Kultura**

(v nadaljevanju: JP10–USTVARJALNA-EVROPA–2016)

**1.** **Naziv in sedež naročnika**

Javna agencija za knjigo Republike Slovenije, Metelkova 2b, 1000 Ljubljana.

**2. Predmet in področje ter cilji poziva:**

**Predmet poziva**

JAK bo v letu 2016 sofinancirala projekte slovenskih izvajalcev s področja knjige, ki so bili v obdobju od 2014 do vključno 2016 izbrani na razpisih programa Ustvarjalna Evropa, podprogram Kultura, in v letu 2016 še vedno potekajo.

**Področje poziva**

Poziv se nanaša na vsa področja knjige, na katerih prijavitelji delujejo, v domačem in mednarodnem kulturnem prostoru (evropske platforme, evropske mreže, projekti sodelovanja, projekti literarnega prevajanja).

**Cilji poziva**

Ukrep je namenjen krepitvi operativnih zmogljivosti slovenskih izvajalcev projektov in programov na področjih knjige, spodbujanju njihovega mednarodnega povezovanja in vključevanja v mednarodnem mreže in projekte, spodbujanju uveljavljanja slovenske literarne ustvarjalnosti v mednarodnem prostoru ter krepitvi potencialov za uspešno izvedbo projekta Slovenija, častna gostja mednarodnega knjižnega sejma v Frankfurtu.

**3. Pomen izrazov:**

V pozivu uporabljeni in zapisani izrazi v slovnični obliki za moški spol, se uporabljajo kot nevtralni za ženski in moški spol.

**Upravičen prijavitelj**: pravna oseba, registrirana v Republiki Sloveniji, katere projekt s področja knjige je bil v obdobju od 2014 do vključno 2016 izbran na razpisih programa EU Ustvarjalna Evropa, podprogram Kultura in se v letu 2016 še izvaja.

Skladno s programom Ustvarjalna Evropa so to:

• Vodja projekta: pravna oseba, ki je bila izbrana na naslednjih razpisih programa EU Ustvarjalna Evropa v letih 2014, 2015 in 2016 v okviru podprograma KULTURA: evropske platforme, evropske mreže, projekti sodelovanja, projekti literarnega prevajanja.

Vodja projekta je v pogodbi oz. odločbi Izvajalske agencije EU za izobraževanje, avdiovizualno področje in kulturo (v nadaljevanju EACEA) opredeljen kot tak in izvaja upravičene projektne dejavnosti v letu 2016.

• Partner v projektu: pravna oseba, registrirana v Republiki Sloveniji, ki je bila izbrana na razpisih programa EU Ustvarjalna Evropa v letih 2014, 2015 in 2016 v okviru podprograma KULTURA: evropske platforme in projekti sodelovanja.

Partner je v pogodbi oz. odločbi EACEA opredeljen kot tak in izvaja upravičene projektne dejavnosti v letu 2016.

**4. Pogoji za sodelovanje na pozivu**

Na JP10-USTVARJALNA-EVROPA-2016 se lahko prijavijo upravičene osebe, ki so bile izbrane v okviru razpisnih postopkov Izvajalske agencije EACEA in ki izpolnjujejo naslednje pogoje:

* njihovi projekti so bili izbrani na razpisih programa EU Ustvarjalna Evropa v letih 2014, 2015 ali 2016 ter v času prijave na poziv v letu 2016 še potekajo (obvezno dokazilo: kopija pogodbe oz. odločbe Izvajalske agencije EACEA);
* njihovi prijavljeni projekti v letu 2016 niso bili sofinancirani v okviru javnega poziva JP-USTVARJALNA-EVROPA-2016 Ministrstva za kulturo RS (obvezno dokazilo: originalna izjava prijavitelja – podpisan prijavni obrazec);
* upravičeni stroški projekta, ki jih upravičena oseba prijavlja skladno s tem pozivom, še niso bili financirani iz katerihkoli drugih javnih sredstev v Republiki Sloveniji oz. iz prispevka EU (obvezno dokazilo: originalna izjava prijavitelja – podpisan prijavni obrazec);
* v primeru, da so bile upravičene osebe pogodbene stranke JAK v letih 2013, 2014, 2015 in 2016, so izpolnjevale vse pogodbene obveznosti (izpolnjevanje pogoja preveri JAK);
* dovoljujejo objavo osebnih podatkov z namenom vodenja poziva in objave rezultatov poziva na spletni strani JAK, skladno z Zakonom o dostopu do informacij javnega značaja in Zakonom o varstvu osebnih podatkov (obvezno dokazilo: originalna izjava prijavitelja – podpisan prijavni obrazec).

**5. Ugotavljanje pravočasnosti in popolnosti vloge**

Odpiranje vlog in ugotavljanje njihove pravočasnosti oziroma popolnosti ugotavlja pristojni uslužbenec, ki ga izmed zaposlenih na JAK imenuje direktor. Vloge, prispele na poziv, se odpira po vrstnem redu prispetja.

Prijavitelji formalno nepopolnih vlog bodo pisno pozvani k dopolnitvi. Prijavitelj mora vlogo dopolniti v petih dneh po prejemu poziva za dopolnitev, sicer se bo štela kot nepopolna. Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

**6. Kriteriji**

Pravočasne in popolne vloge ter vloge upravičenih oseb bo obravnavala strokovna komisija po vrstnem redu njihovega prispetja, skladno z naslednjimi kriteriji:

|  |  |
| --- | --- |
| **KRITERIJ** | **IZPOLNJEVANJE** |
| Prijavljeni projekt je bil izbran na razpisih programa Ustvarjalna Evropa, podprogram Kultura, v letih 2014, 2015 ali 2016.  |  DA NE |
| Prijavljeni projekt v času prijave na javni poziv v letu 2016 še poteka. |  DA NE |
| Prijavljeni projekt v 2016 ni bil izbran v sofinanciranje Javnega poziva Ministrstva za kulturo RS z oznako JP-USTVARJALNA-EVROPA-2016 |  DA NE |

**7. Uporaba kriterijev**

**Strokovna komisija bo obravnavala vloge po vrstnem redu njihovega prispetja v skladu s kriteriji poziva. Vrstni red prispetja posamezne vloge se določi, ko je vloga popolna** (če prijavitelj odda nepopolno vlogo in jo kasneje samoiniciativno ali na poziv JAK dopolni, za čas prispetja šteje čas dopolnitve, s katero vloga postane popolna).

Izbrani bodo tisti projekti, ki jih bo JAK na predlog strokovne komisije uvrstila na seznam odobrenih projektov. Strokovna komisija bo predlagala v financiranje projekte prijaviteljev, ki izpolnjujejo pogoje za prijavo na poziv in kriterije poziva, do porabe predvidenih sredstev.

**8. Določitev višine sofinanciranja**

Skladno s cilji poziva se višina sofinanciranja določi na naslednji način:

- 20 % sredstev, ki jih za izvajanje projekta v letu 2016 zagotovi prijavitelj (kot vodja projekta ali partner), vendar največ 9.000,00 EUR za evropske mreže in platforme oz. največ 3.000,00 EUR za projekte sodelovanja in literarnega prevajanja.

Višina sredstev, ki jih za izvajanje projekta zagotovi prijavitelj, se ugotavlja na podlagi obveznih prilog k prijavnemu obrazcu.

**9. Predvidena vrednost**

Okvirna vrednostrazpoložljivih sredstev, namenjenih za ta poziv, znaša **30.000,00 EUR.**

**10. Obdobje in način porabe dodeljenih sredstev**

Dodeljena proračunska sredstva morajo biti porabljena v proračunskem letu 2016 oziroma v plačilnih rokih, kot jih določa Zakon o izvrševanju proračuna RS. **Obdobje upravičenosti stroškov je od 1. januarja 2016.**

Sredstva se bodo izplačevala skladno z dinamiko izplačil, opredeljeno v pogodbi o sofinanciranju in na podlagi izstavljenih zahtevkov za izplačilo.

Odobreni znesek podpore je lahko namenjen le kritju tistega deleža upravičenih stroškov projekta, za katerega izvajalec ni prejel sredstev EU ali katerihkoli drugih javnih sredstev v Republiki Sloveniji, tako iz lokalnih proračunov kot iz državnega.

**11. Upravičeni stroški**

Upravičeni stroški, ki jih lahko v okviru posredovane finančne konstrukcije sofinancira JAK, so vsi stroški, ki so nastali v letu 2016, so neposredno povezani z izvedbo projekta in brez katerih projekta ne bi bilo mogoče izvesti ter so kot upravičeni stroški opredeljeni tudi v pogodbi z EACEA. Upravičeni stroški, ki jih prijavitelj uveljavlja za sofinanciranje s strani JAK, morajo biti predstavljeni v finančni konstrukciji projekta. Izplačila upravičenih stroškov se izvedejo na podlagi zahtevka, ki mu je za vsak posamezen uveljavljan strošek v okviru pogodbenega zneska priložena tudi verodostojna knjigovodska listina.

**12. Rok poziva**

Obvestilo o javnem pozivu z oznako JP10-USTVARJALNA-EVROPA-2016 se **objavi v Uradnem listu RS dne 9.9.2016, celotno besedilo z obrazci pa na** spletni strani JAK ([www.jakrs.si](http://www.jakrs.si)).

**Javni poziv je odprt od objave poziva do porabe sredstev, vendar najdlje do 31. 10. 2016.**

**13. Plačilo tarife ob prijavi na javni poziv**

Prijavitelji so skladno z določbami Tarife o izvajanju storitev Javne agencije za knjigo RS (Uradni list RS, št. 4/13 in 50/14) ob prijavi dolžni k vlogi priložiti potrdilo o plačilu tarife v višini 25 EUR. Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

**14. Dokumentacija poziva**

**Dokumentacija poziva obsega:**

* besedilo poziva,
* prijavne obrazce.

**Prijavitelj mora priložiti naslednjo dokumentacijo:**

* v celoti izpolnjen prijavni obrazec;
* obvezne priloge.

Dokumentacijo lahko prijavitelji dvignejo v glavni pisarni JAK od ponedeljka do petka med 9.00 in 15.00.

Dokumentacijo si lahko prijavitelji natisnejo tudi s spletne strani www.jakrs.si.

**15. Oddaja in dostava vlog**

Vloga mora biti izpolnjena na predpisanem obrazcu in mora vsebovati vse podatke, določene v dokumentaciji poziva, priložiti je treba tudi obvezne priloge.

Vloga mora biti predložena glavni pisarni oziroma oddana na pošti kot priporočena pošiljka na naslov: **Javna agencija za knjigo, Metelkova 2b, 1000 Ljubljana, v zaprti kuverti z izpisom na prednji strani: NE ODPIRAJ – JP10-USTVARJALNA-EVROPA-2016**.

**Na hrbtni strani** ovitka mora biti razločno naveden prijavitelj: ime, priimek in naslov (sedež).

Priporočena pošiljka, na kateri ni označena ura oddaje priporočene pošiljke, se šteje, da je bila tistega dne oddana ob 23.59 uri.

**16. Izločitev vlog**

Za **prepozno** šteje vloga (oziroma dopolnitev ali sprememba), ki ni bila oddana priporočeno na pošto do vključno **31. 10. 2016** oziroma do tega dne ni bila v poslovnem času predložena glavni pisarniJAK. Za prepozno šteje tudi vloga, ki je prispela po dnevu, ko se je javni poziv končal zaradi porabe sredstev.

Za **nepopolno** šteje vloga, ki ne vsebuje vseh podatkov, ki jih zahteva besedilo poziva in dokumentacija poziva. Za nepopolno šteje tudi vloga, ki je na poziv prispela kot formalno nepopolna in je prijavitelj ne dopolni v zahtevanem petdnevnem roku.

Za **neupravičeno osebo** šteje tisti prijavitelj, katerega vloga ne izpolnjuje pogojev določenih v pozivu. Izpolnjevanje pogojev se ugotavlja na osnovi obveznih dokazil in vloge prijavitelja.

Prijavitelj lahko na lastno pobudo dopolnjuje vlogo do dneva njene obravnave s strani strokovne komisije.

Prijavitelji, ki bodo podali formalno nepopolne vloge, bodo pisno pozvani k dopolnitvi vlog. Vloge morajo dopolniti v roku petih dni od vročitve poziva k dopolnitvi formalno nepopolne vloge, obvezno z oznako, na katero vlogo ali del vloge se dopolnitev nanaša.

Oddaja vloge pomeni, da se prijavitelj **strinja z vsemi pogoji in kriteriji poziva**.

**JAK bo po odpiranju vlog iz nadaljnjega postopka izločilo vse vloge prijaviteljev:**

* **ki jih ni vložila upravičena oseba,**
* **prepozne vloge in prepozne dopolnitve vlog,**
* **vloge, ki bodo tudi po pozivu za dopolnitev nepopolne.**

**OPOZORILO!**

Prijavitelje opozarjamo, da je izvedba postopka poziva z oznako JP-USTVARJALNA-EVROPA-2016 vezana na proračunske zmogljivosti JAK. V primeru, da pride do sprememb v državnem proračunu ali finančnem načrtu JAK, ki neposredno vplivajo na izvedbo postopka poziva z oznako JP-USTVARJALNA-EVROPA-2016, je JAK dolžna ukrepati v skladu s spremembami v državnem proračunu oziroma finančnem načrtu JAK.

Če se v času izvedbe postopka poziva z oznako JP-USTVARJALNA-EVROPA-2016 zmanjša obseg sredstev, namenjen za sofinanciranje programa JAK, do takšne mere, da ne zagotavlja izpolnitve ciljev poziva z oznako JP-USTVARJALNA-EVROPA-2016, lahko JAK iz tega razloga poziv ustavi oz. v primeru že zaključenega izbora upravičencev, v skladu s spremembami proračuna, zniža obseg sofinanciranja, spremeni ali prekine že sklenjeno pogodbo o sofinanciranju.

**17. Pristojni uslužbenec za dajanje informacij in pojasnil**:

Miha Marinč, tel.: 01 369 58 22, e-pošta: miha.marinc@jakrs.si.

Uradne ure za posredovanje informacij po telefonu in elektronskih medijih so v ponedeljek in četrtek od 9. do 12. ure, v sredo od 14. do 16. ure.

**18. Vpogled v dokumentacijo**

Zainteresirane osebe se lahko seznanijo z dokumentacijo poziva v glavni pisarni JAK (Metelkova 2b, 1000 Ljubljana), ali na spletnih straneh agencije [www.jakrs.si](http://www.jakrs.si), kot je navedeno pod točko 14.

**19. Odločitev**

Direktor na podlagi predloga strokovne komisije o vsaki ustrezni vlogi, prispeli na poziv, izda posamično odločbo, s katero odloči o odobritvi ali zavrnitvi vloge. Odločba o odobritvi je podlaga za sklenitev pogodbe. V primeru, da ne pride do sklenitve pogodbe ali pride do odstopa od pogodbe, se lahko sprejme popolno vlogo, ki je bila naslednja po vrstnem redu in zaradi porabe sredstev ni bila sprejeta v sofinanciranje.

 Aleš Novak, direktor